เลือกตั้งดันหุ้นกลุ่มสื่อกำไรโต
2 หุ้นกลุ่มสื่อได้ดีกระแสเลือกตั้ง เม็ดเงินโฆษณาไหลเข้า BEC ยันช่วยหนุนผลงานไตรมาส 3 ด้าน MCOT รับผลดีไตรมาส 2
9 ส.ค. 2554

2 หุ้นกลุ่มสื่อได้ดีกระแสเลือกตั้ง เม็ดเงินโฆษณาไหลเข้า BEC ยันช่วยหนุนผลงานไตรมาส 3 ด้าน MCOT รับผลดีไตรมาส 2
นายฉัตรชัย เทียมทอง ประธานเจ้าหน้าที่บริหารด้านการเงิน บริษัท บีอีซี เวิลด์ (BEC) เปิดเผยว่า การรณรงค์หาเสียงเลือกตั้งในขณะนี้ทำให้บริษัทขายโฆษณาได้เพิ่มขึ้น และส่งผลให้ผลประกอบการไตรมาส 3 ปี 2554 ปรับตัวดีขึ้นกว่าทุกปีที่ผ่านมา
อย่างไรก็ตาม ยังไม่สามารถประเมินได้ว่าเม็ดเงินจากการโฆษณาที่เพิ่มขึ้นจะมีมูลค่าเท่าใด เนื่องจากเม็ดเงินโฆษณาที่เกิดจากการเลือกตั้งไม่ได้เข้ามาโดยตรงเหมือนสื่อสิ่งพิมพ์ แต่เข้ามาทางอ้อมผ่านการบริโภคของประชาชนที่เพิ่มขึ้น ผลักดันให้เจ้าของสินค้าต้องการลงโฆษณามากขึ้น
“ปกติไตรมาส 3 จะเป็นช่วงโลว์ซีซันของทุกปี แต่ปีนี้มีการรณรงค์หาเสียง ทำให้เงินสะพัดค่อนข้างมาก ซึ่งจะช่วยหนุนกำลังซื้อของผู้บริโภค และส่งผลดีต่อสินค้าเพื่อการบริโภค ทำให้ผู้ประกอบการที่เป็นเจ้าของสินค้าต้องการลงโฆษณามากขึ้น ล่าสุดบริษัทที่รวบรวมข้อมูลเกี่ยวกับเม็ดเงินโฆษณาก็ระบุว่ายอดโฆษณาในปัจจุบันโตถึง 17% ดังนั้นไตรมาส 3 ปีนี้จึงไม่ใช่โลว์ซีซัน” นายฉัตรชัย กล่าว
สำหรับผลประกอบการทั้งปีคาดว่าจะมีอัตราการเติบโตของรายได้เป็นตัวเลข 2 หลัก หลังจากเห็นสัญญาณที่ดีในช่วง 5 เดือนที่ผ่านมา ซึ่งเป็นผลมาจากตลาดการใช้สื่อโฆษณาปรับตัวดีขึ้นกว่าปีก่อน 
ขณะที่ก่อนหน้านี้บริษัทได้ปรับราคาค่าโฆษณาและขยายระยะเวลาไพรม์ไทม์ให้กว้างขึ้นช่วยผลักดันให้ผลประกอบการดีขึ้นมาก
นายเขมทัตต์ พลเดช ผู้ช่วยกรรมการผู้จัดการใหญ่ สำนักการตลาด บริษัท อสมท (MCOT) กล่าวว่า บริษัทได้รับผลดีจากเม็ดเงินโฆษณาในช่วงเลือกตั้งโดยตรงประมาณ 1020 ล้านบาท เพราะบริษัทได้ร่วมมือกับสำนักงานคณะกรรมการการเลือกตั้ง (กกต.) และเอ็กซิต โพลล์ จัดกิจกรรมที่เกี่ยวข้องกับการเลือกตั้งในครั้งนี้ ซึ่งคาดว่ารายได้ดังกล่าวจะบันทึกลงในงบไตรมาส 2 นี้ หรืออย่างช้าในไตรมาส 3 ปี 2554
นอกจากนี้ กระแสการเลือกตั้งยังส่งผลดีต่อจิตวิทยาในอุตสาห กรรมโฆษณา และอาจจะทำให้ยอดโฆษณาทางอ้อมปรับตัวสูงขึ้นได้ แต่ไม่สามารถระบุได้ว่าจะมีมูลค่ามากน้อยเพียงใด เพราะไม่มีตัววัดที่ชัดเจน
สำหรับผลประกอบการไตรมาส 2 ปีนี้ คาดว่าจะเติบโตมากกว่าเป้าที่ตั้งไว้ หลังจากที่เม็ดเงินจากการโฆษณาปรับตัวสูงขึ้นในปีนี้ โดยยอดโฆษณาผ่านสื่อโทรทัศน์เติบโตประมาณ 11% ส่วนยอดโฆษณาโดยรวมโตประมาณ 78% ขณะที่บริษัทพยายามรักษาส่วนต่างราคาโฆษณาไม่ให้สูงจนเกินไป เพื่อจูงใจให้ผู้ประกอบการหันมาลงโฆษณากับบริษัทมากขึ้น
บล.ภัทร แนะนำซื้อหุ้น BEC หลังจากมีรายการข่าวใหม่เพิ่มเข้ามา เพราะจะทำให้กำไรเติบโตจากค่าโฆษณาที่เพิ่มขึ้น